ג'ים מונטגומרי

ביוגרפיה

ג'ים מונטגומרי נולד במדיסון, ויסקונסין. הוא התאמן אצל המאמן ג'ק פטיג'ר בעיר מגוריו. בהמשך התאמן תחת הדרכתו של המאמן דוק קונסילמן באוניברסיטת אינדיאנה.

פריצת הדרך

מונטגומרי כבש את אליפות העולם בשחייה שנערכה בבלגרד, יוגוסלביה בשנת 1973 בגיל 18. הוא זכה ב-5 מדליות זהב במשחים היוקרתיים ביותר. במשחה ל-100 מטר חופשי ניצח בתוצאה של 51.70 שניות לפני מישל רוסו מצרפת (52.08 שניות) ומייקל ונדן מאוסטרליה (52.22 שניות), במשחה ל-200 מטר חופשי בתוצאה של 1:53.02 דקות, לפני קורט קראמפולץ בן ארצו (1:53.61 דקות) ורוג'ר פיטל ממערב גרמניה (1:53.97 דקות). במשחי השליחים 4x100 מטר חופשי בתוצאה של 3:27.18 דקות, לפני ברית המועצות (3:31.36 דקות) ומזרח גרמניה (3:32.03 דקות,) במשחה שליחים 4x200 מטר חופשי בשיא עולם חדש של 7:33.22 דקות, לפני אוסטרליה (7:43.65 דקות) ומערב גרמניה (7:43.68 דקות) במשחה ל-4x100 מטר מעורב בתוצאה של 3:49.49 דקות, לפני מזרח גרמניה (3:53.24 דקות) וקנדה (3:56.37 דקות).
לאחר האליפות לקה מונטגומרי במונונוקלאוזיס זיהומי המכונה מחלת הנשיקה בצורה קשה.

שיאן עולם

את שיאו העולמי הראשון קבע מונטגומרי במבחנים האמריקאיים לאליפות העולם ביוני 1975 כששחה 100 מטר חופשי בתוצאה של 51.12 שניות בשלב המוקדמות. הוא שיפר את השיא העולמי של מרק ספיץ האגדי שנקבע באולימפיאדת מינכן (1972) (51.22 שניות).
באליפות העולם בשחייה שנערכה בקאלי, קולומביה בשנת 1975 זכה מונטגומרי בשתי מדליות, זהב וארד. מדליית זהב במשחה שליחים 4x100 חופשי בשיא עולם חדש בתוצאה של 3:24.85 דקות, לפני מערב גרמניה (3:29.55 דקות) ואיטליה (3:31.85 דקות). מדליית ארד במשחה ל-100 מטר חופשי בתוצאה של 51.44 שניות אחרי אנדי קואן בן ארצו (51.25 שניות) וולדימיר בורה מברית המועצות (51.32 שניות).
באליפות ארצות הברית בשחייה שנערכה בקנזס סיטי, ב-23 באוגוסט אותה שנה הוא קבע שיא עולם חדש במשחה ל-100 מטר חופשי בשלב חצי הגמר בתוצאה של 50.59 שניות.

שיא העולם ההיסטורי

לאולימפיאדת מונטריאול (1976) הגיע מונטגומרי כשיאן עולם במשחה ל-100 מטר חופשי כשזמנו עמד על 50.59 שניות. הוא היה השחיין הראשון שירד מגבול 51 שניות. במשחקים עצמם, כבר בחצי הגמר הוא שיפר את השיא העולמי כששחה זמן של 50.39 שניות. בגמר הוא ניצח עם השיא עולמי מדהים, כששבר מחסום פסיכולוגי גדול, את מחסום 50 השניות כשקבע שיא עולם חדש בתוצאה של 49.99 שניות. שני סיים בן ארצו ג'ק בבשוף (50.81 שניות) ושלישי פטר נוק ממערב גרמניה (51.31 שניות). המתחרה העיקרי שלו ג'ונטי סקינר מדרום אפריקה לא השתתף, בגלל החרם הספורטיבי שהוטל על דרום אפריקה עקב מדיניות האפרטהייד. סקינר שיפר את השיא העולמי המדהים, כחודש מאוחר יותר כשקבע זמן של 49.44 שניות. מונטגומרי הוסיף שתי מדליות זהב במשחי שליחים, ב-4x100 מטר מעורב בשיא עולם חדש בתוצאה של 3:42.22 דקות, לפני קנדה (3:45.94 דקות) ומערב גרמניה (3:47.29 דקות) וב-4x200 מטר חופשי בשיא עולם נוסף של 7:23.22 דקות, לפני ברית המועצות (7:27.97 דקות) ובריטניה (7:32.11 דקות). הוא זכה במדליית ארד במשחה ל-200 מטר חופשי בתוצאה של 1:50.58 דקות אחרי חבריו לנבחרת, ברוס פורניס (1:50.29 דקות) וג'ון נייבר (1:50.50 דקות). 
באליפות העולם בשחייה שנערכה בברלין, גרמניה המערבית בשנת 1978 זכה מונטגומרי במדליית זהב במשחה שליחים 4x100 מטר מעורב בשיא עולם חדש בתוצאה של 3:19.74 דקות, לפני מערב גרמניה (3:26.65 דקות) ושוודיה (3:26.95 דקות). ב-100 מטר חופשי הוא זכה במדליית כסף בתוצאה של 50.73 שניות אחרי בן ארצו דייוויד מקייג (50.24 שנית) ולפני קלאוס סטיינבאך ממערב גרמניה (50.79 שניות).
לאחר שפרש משחייה תחרותית החל לאמן. כעת הוא מאמן באדיסון, טקסס. הוא הבעלים של שחייני מאסטרס בדאלאס.